'Óskar: Vantaði kraft til að klára dæmið'
"Menn fóru ekkert á taugum. Við vorum bara ekki góðir varnarlega síðustu tíu mínútur leiksins og klikkuðum þá á mörgum einföldum atriðum," sagði Óskar Bjarni Óskarsson þjálfari Vals eftir tapið gegn Haukum í fyrsta leik úrslitaeinvígisins um Íslandsmeistaratitilinn í handknattleik karla.
Valur hafði yfir nær allan leikinn en Haukar tryggðu sér sigurinn á lokasekúndunum.
"Kannski rúlluðum við liðinu ekki nægilega vel en það var eins og við dyttum niður á hælana og það vantaði bara kraft í okkur til að klára dæmið.
Þeir voru skynsamir og mér fannst þeir mæta með allt annað lið í seinni hálfleikinn, en það var alveg grátlegt að fara alla vega ekki með þennan leik í framlengingu," sagði Óskar.
Þrátt fyrir tapið sýndu Valsmenn að þeim er full alvara í að berjast til síðasta blóðdropa um Íslandsmeistaratitilinn og það stefnir í spennandi einvígi sé mið tekið af leiknum í kvöld.
"Það hafa kannski margir í handboltahreyfingunni haft áhyggjur af því að þetta yrði ekki spennandi vegna þess hvernig þetta fór í fyrra þó að það einvígi hafi reyndar verið spennandi jafnvel þó það vantaði sex leikmenn hjá okkur. En ég er ekki sammála þeim sem halda að þetta verði eitthvað létt fyrir Haukana. Núna erum við með menn heila og erum komnir til að spila alvöru einvígi," sagði Óskar sem var sérstaklega ánægður með stuðningsmenn Vals í kvöld.
"Ég er mjög ánægður með áhorfendurna. Það er aðeins búið að vera að gagnrýna þá en mér fannst þeir frábærir í dag og yfirgnæfa Haukana algjörlega, en það er náttúrulega bara mín tilfinning. Þeir hjálpa manni yfir ákveðinn þröskuld og það var virkilega sárt að tapa svona."
"Við vorum bara ekki góðir varnarlega síðustu tíu mínútur leiksins og klikkuðum þá á mörgum einföldum atriðum," sagði Óskar Bjarni Óskarsson þjálfari Vals eftir tapið gegn Haukum í fyrsta leik úrslitaeinvígisins um Íslandsmeistaratitilinn í handknattleik karla.
Valur hafði yfir nær allan leikinn en Haukar tryggðu sér sigurinn á lokasekúndunum.
Þrátt fyrir tapið sýndu Valsmenn að þeim er full alvara í að berjast til síðasta blóðdropa um Íslandsmeistaratitilinn og það stefnir í spennandi einvígi sé mið tekið af leiknum í kvöld.